Det er et særligt syn, der fra nu af møder en, når man kører ind under omfartsvejen via Skinnerup Mark mod Nors i Thy. Den før helt grå og monotone trafikbro er nemlig blevet forvandlet til et lyseblåt kunstværk fyldt med sommerfugle og blomstre. Det er streetart-kunstneren Richard Holmes, der står bag forvandlingen. Det er en forvandling, som lokalbefolkningen ifølge initiativtager Jens Otto Nystrup har taget rigtig godt imod. - Vi har fået så mange positive henvendelser, så det er vi og kunstneren selvfølgelig rigtig glade for, fortæller Jens Otto Nystrup, der er formand for lokalrådet Nors, Tved og Øster Vandet. Sommerfuglelandet "Velkommen til sommerfuglelandet", står der på broen, og det er ikke helt tilfældigt. Kunstværket er nemlig startskuddet for en større plan for lokalområdet, der nu vil brande sig som sommerfuglelandet. Det vil de på baggrund af en lokalplan for 2021-2026 hvor Thisted Kommune har afsat 2,5 millioner kroner til områdefornyelse, som skal skabe mere biodiversitet og tiltrække flere sommerfugle. - Det her er så igangsættelsen af det hele, siger formanden om sommerfuglebroen. Og Jens Otte Nystrup forventninger til projektet er tårnhøje: - Vi satser på det her de næste mange år, sådan at der kommer flere og flere sommerfugle til. Hvilket vil føre til at der kommer flere folk hertil og at folk så bliver boende, og der vil komme flere turister til.
Kæmpe vejmaleri er startskuddet for stort grønt projekt i Nors, Tved og Øster Vandet, der skal komme mennesker såvel som sommerfugle til gavn.